රුසියානු_ඉතිහාසය
පුරාණ බල කොටුව
සහස්‍රයක් පුරා හටගත් විවිධ දෘෂ්ඨිමය වෙනස්කම් හා දේශපාලන පෙරලි මැද නොවෙනස්ව පැවති එක් බල කේන්ද්‍රයක් යුරෝපයේ ඇත. ඒ රුසියානු පාලන තන්ත්‍රයේ සදාතන නිවහන වූ ක්‍රෙම්ලිනයයි. දහවන සියවසේ, දකුණේ බයිසන්ටයින් අධිරාජ්‍යයත් උතුරේ ස්කැන්ඩිනේවියානු වයිකින් වරු අතර වෙළඳ මධ්‍යස්ථානය වූයේ වොල්ගා ද්‍රෝණියයි. බොහෝ ජාතීන් විසූ මෙම පෙදෙස එවකට ආණ්ඩු කල අර්ධ-එඬේර වොල්ගා-බල්ගර් වරු වත්මන් බෝල්කන් බල්ගේරියානුවන්ගේ ඥාති සහෝදරයෝය. මේ කාලයේ තවදුරටත් විහිදී ගමන් කල ස්ලාව් වරු වොල්ගාවේ අතු ගංගා අසබඩ සිය ජනවාස පිහිටවා ගත්හ. මොස්ක්වා ගඟ අසබඩ පිහිටුවන ලද ‘ව්ලදිමීර්ගේ අග්‍රාදිපාද වසම’ [Vladimir-Suzdal] ආණ්ඩු කලාවූද, තම යටත් වැසියන්ගේ දේපොල ඉතා කූඨ ලෙස කොල්ලාකෑමෙහිලා සමත්කම් ඇත්තාවූද, කා බී නිතර ප්‍රීතියෙන් සිටි යූරි කුමාරයා ක්‍රිව 1147 දී නොවොග්‍රාඩ්-සිවර්ස්කි පෙදෙස පාලනය කල තම ගජ මිතුරාට මෙවැනි ආරාධනාවක් කෙලේය. “ ස්වියාටොස්ලාව් ඔල්ගොවිච්, අපි උත්සවයක් පවත්වමු. නුඹ මොස්කෝවට වරෙන්.” අනාගත රුසියානු අගනුවර ගැන ඉතිහාසයේ හමුවන පළමු සටහනයි ඒ භෝජන සංග්‍රහයයි. බටහිර ඉතිහාසඥයන් පවසන අන්දමට මෙකල මොස්කොව් වාසීන් ගතකලේ උතුරු යුරෝපීය ශිෂ්ඨාචාරයෙන් හුදෙකලා වූ ප්‍රාථමික ජීවන රටාවකි. රෝමයේ මනස්කාන්ත මන්දිර ගොඩනැගෙද්දි, නෝර්ඩික් කුරුස යුද්ධ කාමීන් පලස්තීනය අත්පත් කොට ගනිද්දී මේ රුසියානු කුමාරවරු තම ප්‍රීති උත්සව පැවැත්වූයේ අඩක් හිමෙහි ගිලුන විශාල පැල්පත් [Cottages] තුලය. බොජුන් ශාලාව උණුසුම් කල අවලස්සන උදුන් වලට දුම්බට නොමැත. පැදුරු එල්ලා ආවරණය කල ජනේල වලට එපිටින් වූයේ වගවලසුන් පිරි ඝන වනාන්තරයයි. මොස්කොව් නමින් අනාගතයේ ප්‍රකට වූ තම ජනාවාසය වටා ලී බලකොටුවක් ඉදිකිරීමට යුරී කුමාරයා තීරණය කලේ තවත් සත් වසරකට පසුවය. යුරෝපය දෙසට ව්‍යාප්ත වීමේ ආශාවෙන් පෙළුන මොන්ගෝල්-තතාර් වරුන් ගේ ආක්‍රමණයට ස්ලාව් වාසභූමි ලක්වූයේ මේ අතරය. ඛාන් තුමාගේ [Khan = අධිරාජයා] ගේ පිළිවෙත වූයේ ඛාන් රාජ්‍යයේ [Khanate] ආධිපත්‍යයට හිස නැමූවන්ට හිරිහැර නොකිරීමත් ඊට එරෙහිව නැඟී සිටින්නන් සමූලඝාතනය කිරීමත්ය. මොස්කොව් වැසියෝ සතුරාට එරෙහිව නැඟී සිටි අතර ඒ හේතුවෙන් සමූලඝාතනයට ලක් වූහ. 1240 දී සතුරා නගරය ගිනිබත් කරන ලදී. ඉතිරි වූයේ ජනගහනයෙන් දහයෙන් පංගුවකි. අනාගත රුසියානු රාජ්‍යය එදා මුහුණ දෙමින් සිටියේ දුෂ්කර ඓතිහාසික පරීක්ෂණයකටයි. එහෙත් එය ප්‍රජාවේ පැවැත්ම හෝ විනාශය පිළිබඳ ගැටළුවක් බව අවබෝධ කොටගත් පළමු තැනැත්තා වන්නේ කෘහස්ත රාජ්‍යතාන්ත්‍රිකයකු ලෙස අදටත් පිදුම් ලබන එවකට නොවොග්‍රාඩ් වසම ආණ්ඩුකල අලෙක්සැන්ඩර් නෙව්ස්කි කුමාරයාය. ස්ලාව්වරු සමූලඝාතනයට ලක්වීමෙන් දිනාගත හැකි කිසිවක් නොමැති බවත් ජයග්‍රහණය ලැබීම සඳහා පරම්පරා ගණානාවක් ගතවිය හැකි බවත් දුටු හෙ ඛාන්ගේ ආධිපත්‍යය පිලීගෙන සම්මුතියකට එළඹියේය. ප්‍රීතියට පත් ඛාන් නෙව්ස්කි තම හිතවතකු සේ ලා සැලකූ අතර රුසියන් වරු සමූලඝාතනයෙන් ආරක්ෂා වූහ. නෙව්ස්කිගේ මරණයෙන් පසු ඛාන්ගේ සිත් දිනාගත් ඔහුගේ මුනුපුරු යූරි ඛාන්ගේ සොයුරිය අවාහ කොටගත්තේය. මේ ඔස්සේ වැඩි දියුණු වූ සබඳතා මත මොස්කොව් නගරය වෙළඳ මධ්‍යස්ථානයක් බවට පත් වෙද්දී රුසියානු ශිෂ්ඨාචාරයේ තිඹිරිගෙය වූ ‘ව්ලදීමීර් ගේ අග්‍රාදිපාද වසම’ වඩාත් බලවත් විය. 1339 දී නගරය වටා වූ බලකොටුව යලි ඉදි කෙරිණ. මෙය ‘ක්‍රෙම්ලින්’ නමින් හඳුන්වන ලදී. ‘නගරය තුල ඇති බලකොටුව’ යන්න එහි අර්ථයයි. ඛාන් රාජ්‍යයේ කිත් යසස කෙමෙන් පිරිහෙමින් පැවති මේ කාලය වනවිට සිට නිදහස පතා සටන් කලයුතු කාලය එළඹ ඇති බව ස්ලාව් වරුනට වැටහිණ. විය ය්තු පරිද්දෙන්ම එහි මූලිකත්ව ගත්තේ මොස්කොව් නුවර කේන්ද්‍ර කොටගත් ව්ලැදීමීර්ගේ අග්‍රාදිපාද වසමයි. 1380 සැප්තැම්බර් 08 දා නෙව්ස්කිගේ මුණුපුරාගේ මුණුපුරා වූ දිමිත්‍රි කුමාරයා එක්ලක්ෂ පණස් දහසක ස්ලාව් හමුදාවක් යොදවා දොන් නදිය අසල කුලිකොව් හිදී මොන්ගෝල්-තතාර් වරුනට පහර දුන්නේය. ලේ ගංගා ගලා ගිය අතර දෙපාර්ශ්වයේ සෙබළු එකාපිට එකා මැරී වැටුනාහ. සිය අසු ද අහිමි වූ ඛාන් පසුබැස ගියේය. රුසියානු යුද ඉතිහාසය තුල අදටද ඉමහත් ආස්වාදයකින් යුතුව සමරන කුලිකොව් සටන ඒකාබද්ධ අනන්‍යතාවයකින් යුතුව ස්ලාව් වරු මුහුණ දුන් පලමු බරපතල හා සාර්ථක සටනයි. සෝවියට් ලේඛණ තුල පවා දිමිත්‍රි කුමාරයා රුසියානු නිදහස් සටනේ වීරයකු ලෙස වර්ණ ගන්වා ඇත. කෙසේ වුවද මොන්ගෝල්-තතාර් පාලනයෙන් මුළුමනින්ම මිදීමට ස්ලාව් වරුනට හැකිවූයේ තවත් සියවසකට පසුවය. මොන්ගෝල් වරුන්ගේ තර්ජන වලින් හෙම්බත් ව සිටි යුරෝපය වඩාත් තැති ගත් සිද්ධිය වූයේ 1453 කොන්ස්තන්තිනෝපලය තුර්කිවරු අතට පත්වීමයි. මේ සමඟ බයිසන්ටයින් අධිරාජ්‍යයද බිඳ වැටුන අතර නැහී එන ඉස්ලාම් ව්‍යාප්තියට මුහුණදීමෙහිලා තමාට සහාය දිය හැකි සමත් මිතුරෙකුගේ උවමනාව බටහිර ලෝකයට තදින් දැණින. මේ තත්වය යටතේ මොන්ගෝල් වරුනට අහියෝග කිරීමට ඉදිරිපත් ව සිටින බව කියැවුන නැගෙනහිර යුරෝපීය ස්ලාව්වරු කෙරේ ඔවුන් උනන්දුවක් දැක්වීම ස්වභාවිකය. අභිනව ස්ලාව් රාජ්‍යය ඔවුන් දුටුවේ මොන්ගෝල්-තතාර් වරු හා යුරෝපය අතර වූ අගනා පලිහක් ලෙසිනි. වතිකාණුවේ රැකවරණ ලබමින් සිටි බයිසන්ටයින් පෙලපතට අයත් සොෆියා කුමරිය දිමිත්‍රි ගේ මී මුනුපුරා වූ තුන්වන ඉවාන්ට කරකාර බන්දවා දීමට 1469දී දෙවැනි පාවුළු පාප් වහස්න්සේ කපුකමක් පිළියෙල කලේ මේ තත්වය යටතේය. මෙම විවාහය මඟින් මුස්ලිම් වරුනට එරෙහිව ස්ලාව් වරුන්ගේ සහාය ලබා ගැනීම පමණක් නොව රුසියානු වාසභූමි වතිකානුවේ බලපෑමට ලක් කිරීම ද කතෝලික පල්ලිය අපේක්ෂා කල බව පෙනේ. තුන්වන ඉවාන්ගෙ අධිෂ්ඨානය වූයේ ව්ලැදිමීර් අග්‍රාඅදිපාද වසම කේන්ද්‍ර කොටගනිමින් රුසියානු අනන්‍යතාව යටතේ ස්ලාව් වාසභූමි එක්සත් කිරීමයි. ඊලඟ වසරේදී ද්වීනා ගඟ තරණය කොට නොවොග්‍රාඩ් වසමට පහර දී විශාල බිම් ප්‍රමාණයක් ඈඳාගත් හේ රූබල් 15500 ක් යුද වන්දි අයකොට ගත්තේය. ඛාන් රාජ්‍යයට තවදුරටත් පුද පඩුරු යැවීමටද ඔහු ප්‍රතික්ෂප කිරීමෙන් උරණ වූ අහ්මඩ් ඛාන් 1480 දී මොස්කොව් නහරයට පහරදීමෙහිලා අවසන් තැතක් දැරූ මුත් උග්‍රා නදිය අසල දී මොන්ගෝල්-තතාර්වරු තීරණාත්මක ලෙස පරාජය කිරීමට රුසියානුවෝ සමත් වූහ. අහ්මඩ් ඛාන් ස්ටෙප්ස් භුමියට පසුබැස ගිය අතර මඟින් සටිනුහන් වූයේ ඛාන් රාජ්‍යයේ බිඳ වැටීමේ ආරම්භයයි. වසර 240ක මොන්ගෝල්-තතාර් පාලනයෙන් මිදුන ස්ලාව් වරු මොස්කොව් නුවර කේන්ද්‍රකොට ගනිමින් එක්සත් වූහ. නව රුසියානු රාජ්‍යයේ අභිමානය වූයේ පැරණි ඕක් දඬු වෙනුවට ගලින් බඳින ලද දැවැන්ත පවුරකින් වටවූ ක්‍රෙම්ලිනයයි. තම බිරිදගේ ඥාති සබඳතා හරහා ගෙන්වාගත් ග්‍රීක හා රෝම නිර්මාණ ශිල්පීන් යුරෝපීය වෙදැදුරන් ඉංජිනේරුවන් හා ගුරුවරු මොස්කොව් නුවර පදිංචි කරවමින් ඒ වනවිටත් නොදියුණු මට්ටමක වූ රුසියානු ශිෂ්ඨාචාරය බටහිර ශිල්පීය ඥාණය හා මුහු කරවීමේ කීර්තිය තුන්වන ඉවාන්ට හිමි විය යුතුය. නව ගොඩනැඟිලි ඇතුලත් කෙරුන ක්‍රෙම්ලිනය වටා නිරීක්ෂක මුර කුටි ඉදිකරන ලදී. එහෙත් විදේශික සේවා සපයන්නන් තම වහලුන් සේ සැලකූ තුන්වන ඉවාන් ඔවුන්ගෙන් ගෙන් බලාත්කාරයෙන් වැඩ ගැනීම හේතුවෙන් එම උත්සාහය මුළුමනින්ම සාර්ථක වූයේ නැත. ලෙඩ සුව කිරීමෙහිලා අසමත් වූ වැනීසියෙන් පැමිණී දේවදාසයකුගේ හිසගසා දමන ලදී. ක්‍රෙම්ලිනයේ දේවස්ථානය ඉදි කල නිර්මන ශිල්පියාට සිරභාරයේ පසුවීමට සිදුවිය. රුසියානු හමුදාවට තම පළමු කාලතුවක්කුව ලැබුනේ මේ කාලයේදීය. තුන්වන ඉවාන්ගෙන් පසු උරුමය හිමිවූ ඔහුගේ පුත් තුන් වන වැසිලි, නොවෝග්‍රාඩය ඇතුළු සම්ප්‍රදායික ස්ලාව් වාසභූමි තවදුරටත් මොස්කොව් පාලනය යටතට ඈඳා ගත් අතර ස්මෝලෙන්ස්ක් හිදී ලිතුවේනියානුවන් පරාජය කලේය. පල්ලිය අතේ දුරින් තබා ගනිමින් තමාට අභියෝගයක් වනු අතැයි සැක කල රුසියාවේ නැඟී එන නව රදල පැලැන්තිය පාලනය කිරීම සඳහා එහි සහාය ලබා ගැනීමටද හේ පැකිලුනේ නැත. පොදු සතුරා වන ඔටෝමන් වරුනට එරෙහිව පර්සියාවේ ඉස්මායල් ෂා තුමා සමඟ සන්ධානයකට එලැඹීම ඔහු විසින් තැබූ වැදගත් උපාය මාර්ගික පියවරකි. එය අද දක්වාම බලාත්මකය. ඛාන් වරුන්ගෙ ආධිපත්‍යයෙන් මිදුන කලබලකාරී ස්ලාව් ඈපා වසම් සමූහයට එක්සත් රුසියානු මුහුණුවරක් ලබුනේ මේ කාලයේදී යැයි සිතිය හැක. එහෙත් විශාලතම අභාග්‍යය වූයේ මේ අපූරු රාජ්‍යයට උරුමක්කාරයෙකු නොමැති වීමය. විසි වසරක විවිහායකින් අනතුරුව තවමත් තුන්වන වැසිලිට දරුවෝ නුවූහ. රාජ උපදේශකයන්ගේ මඟ පෙන්වීම පරිදි බිරිඳ දික්කසාද කොට අසපුවකට පිටුවහල් කොට රාජ සභාවේ සේවය කල ලිත්වේනියානුවෙකුගේ දියණීයක විවාහ කොට ගැනීමට තුන්වන වැසිලි තීරණය කලේ එහෙයිනි. මහජනයාට විසඳිය නොහෙන ප්‍රහේලිකාව වූයේ දෙවන විවාහයෙන් පස් වසක් ඉකුත්ව යනතුරු ද වැසිලිට දරුවන් නොවීමයි. තම සියළු වැඩ පසලක ලා වීථි වලද මේ පිළිබඳ රහස් දොඩන්නට වූ මොස්කොව් වැසියෝ සිය විමතිය හා කුතුහලය නොවලහා පල කලෝය. මේ මොන විපතක්ද? ලිතුවේනියානුවාගේ දුව හා කෙරුන මඟුල නිසා දෙවියන් උරණ වී ඇති හැඩයි. මිත්‍යාව ඇසුරින් ලෝකය දුටු යුගයක මෙවන් කෙදිරීම් හා කටකතා තුලින් පාලකයකුගේ දේශපාලන අධිකාරියට වන හානිය ගැන තුන්වන වැසිලි මැනවින් දැන සිටියේය. එහෙත් සර්ව බලධාරී දෙවියන් වහන්සේ අසරණ ලිතුවේනියානු තරුණියගේ යාඥාවට සවන් දුන් සේක. 1530 අගෝස්තු 25 දා ක්‍රෙම්ලින් දේවස්ථානයේ දැවැන්ත සීනුව හඬවන ලදී. අනතුරුව මොස්කොව් වැසියන්ට අසන්නට ලැබුනේ ඈ පුත් කුමරෙකුට උපත දී ඇති බවය. තමා මේතාක් කල් බලා සිටි උරුමක්කාරයා පැමිණීමේ සුභාරංචිය රුසියානුවන් පිළිගත්තේ නගරය එකම සැනකෙලියක් බවට පත් කරවමිනි. තුන්වන ඉවාන්ගේ මුනුපුරා වූ ඒ උරුමක්කාරයා රුසියාව විශාල ඈපාවසමක සිට සාර්-රාජ්‍යයක් [Czar-dom] බවට පත් කරනු ඇතැයිද, ‘ඝෝර ඉවාන්’ [Ivan the Terrible] යන බිහිසුනු විරුදාවලිය ලබමින්ද දිනෙක ලොව හොල්ලනු ඇතැයි ඔවුන් එදා සිහිනෙනුදු නොසිතන්නට ඇත.